Document ID: 32003D0122

Komisijas Lēmums
(2003. gada 21. februāris),
ar ko dalībvalstīm atļauj pieņemt lēmumus saskaņā ar Direktīvu 1999/105/EK par trešās valstīs iegūtu meža reproduktīvo materiālu
(izziņots ar dokumenta numuru C(2003) 580)
(2003/122/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 22. decembra Direktīvu 1999/105/EK par meža reproduktīvā materiāla tirdzniecību [1], un jo īpaši tās 19. panta 3. punktu,
tā kā:
(1) Atbilstoši 19. panta 1. punktam Direktīvā 1999/105/EK pēc Komisijas priekšlikuma Padomei ir jānosaka, vai meža reproduktīvais materiāls, kas iegūts kādā trešā valstī, sniedz tādu pašu nodrošinājumu attiecībā uz tā ieguves avota apstiprināšanu un ražošanas pasākumu veikšanu ar nolūku veikt tirdzniecību, kāds ir meža reproduktīvajam materiālam, kas iegūts Kopienā un atbilst minētās direktīvas noteikumiem.
(2) Pašlaik pieejamā informācija par nosacījumiem, ko piemēro trešās valstīs, tomēr joprojām nav pietiekama, lai ļautu Kopienai pieņemt šādus lēmumus attiecībā uz kādu no trešām valstīm.
(3) Tādēļ, lai novērstu traucējumus tirdzniecības modeļos, jāļauj dalībvalstīm pieņemt šādus lēmumus. Šādas atļaujas mērķis ir nodrošināt, lai importētais materiāls piedāvātu līdzvērtīgas garantijas tām, kuras piemēro meža reproduktīvajam materiālam, ko iegūst Kopienā saskaņā ar šo direktīvu.
(4) Šajā lēmumā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairojamā materiāla komitejas atzinumu,
IR PIEŅĒMUSI ŠO LĒMUMU.
1. pants
Saskaņā ar Direktīvas 1999/105/EK 19. panta 3. punktu dalībvalstīm atļauj pieņemt lēmumus attiecībā uz meža reproduktīvo materiālu, ko iegūst pielikumā norādītajās trešajās valstīs, kā arī attiecībā uz šeit norādītajām sugām, ieguves avota veidiem un kategorijām.
2. pants
Dalībvalstis tūlīt informē Komisiju un citas dalībvalstis par lēmumiem, kas pieņemti saskaņā ar šo lēmumu, un par šādu lēmumu atcelšanu.
3. pants
Lēmuma 1. pantā paredzētās atļaujas beigu datums ir 2005. gada 31. decembris.
4. pants
Šis lēmums ir adresēts dalībvalstīm.
Briselē, 2003. gada 21. februārī

Labels: 3
5
6